PRIJEDLOG ODLUKE:

Na temelju članka 86. Zakona o sigurnosti prometa na cestama („Narodne novine“ 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24), članka 32. Statuta Općine Podgora („Glasnik“ - službeno glasilo Općine Podgora 5/09, 9/09, 3/13, 3/15, 4/18, 5/20 – pročišćeni tekst, 14/20, 4/21, 22/23, 1/25) i prethodne suglasnosti Ministarstva unutarnjih poslova (KLASA:211-05/23-05/723 URBROJ:511-01-53-25-7) od dana 20. ožujka 2025. Općinsko vijeće Općine Podgora na svojoj \_\_ sjednici održanoj dana \_\_\_\_\_\_\_\_\_ donosi

**O D L U K U**

o visini troškova premještanja nepropisno zaustavljenih i parkiranih vozila na području Općine Podgora

**Članak 1.**

Ovom Odlukom utvrđuju se troškovi premještanja vozila ako su zaustavljena ili parkirana na cesti na kojoj ugrožavaju sigurnost prometa ili ometaju normalan tok prometa protivno odredbama Zakona o sigurnosti prometa na cestama i drugim propisima kojima se uređuje navedeno područje.

**Članak 2.**

Troškovi premještanja vozila utvrđuju se kako slijedi:

1. Troškovi premještanja vozila ………….………………………………….**86,27 EUR**
2. Troškovi započetog premještanja (naplata na mjestu počinjenog prekršaja) …………………………………………………………………………….. **43,13 EUR**
3. Troškovi blokiranja vozila napravom za blokiranje vozila tzv. lisicom.. **132,72 EUR**
4. Vlasnik odnosno korisnik vozila koji se zatekne na mjestu blokiranja vozila, kad je radnja blokade već počela, a ne dovrši se blokiranje vozila ………. **66,36 EUR**
5. Ukoliko vlasnik, odnosno korisnik blokiranog vozila u roku od 24 sata, računajući od vremena blokade vozila, ne zatraži deblokadu vozila i ne odvede vozilo sa mjesta koje nije namijenjeno za parkiranje tog vozila, snosit će troškove blokade za svaki slijedeći započeti dan……………………………………………**10,00 EUR**
6. Čuvanje vozila za svaki slijedeći započeti dan (ležarina)………………**10,00 EUR**

Cijene iz prethodnog stavka obračunate su bez poreza na dodanu vrijednost.

Premještanje vozila smatra se započetim ako je izdan nalog za premještanje i ako je specijalno vozilo – „pauk“ kojim se obavlja premještanje došlo na mjesto gdje je vozilo koje se premješta nepropisno zaustavljeno ili parkirano, pa sve dok specijalno vozilo – „pauk“ ne napusti mjesto s kojega se vozilo premješta.

Troškovi blokiranja vozila odnose se na sljedeće kategorije vozila: kombije, autobuse, teretne automobile, priključna vozila i radne strojeve.

Naknada troškova za čuvanje odnosno smještaj premještenog vozila od trenutka donošenja premještenog vozila na parkiralište za premještena vozila do preuzimanja vozila od vlasnika odnosno korisnika, obračunava se za svaka započeta 24 sata (dan) i to nakon isteka 24 sata od vremena smještaja premještenog vozila.

**Članak 3.**

Naknadu za premještanje, uklanjanje i čuvanje, blokiranje i deblokiranje vozila ili stroja snosi vlasnik odnosno korisnik tog vozila.

Naknadu iz stavka 1. ovog članka vlasnik odnosno korisnik vozila ili stroja dužan je platiti u korist pravne osobe koja je ovlaštena za obavljanje poslova premještanja, uklanjanja i čuvanja, blokiranja i deblokiranja vozila.

Račun odnosno nalog za plaćanje i zapisnik o preuzimanju vozila izdaje ovlaštena osoba u pravnoj osobi koja je ovlaštena za obavljanje poslova premještanja, uklanjanja i čuvanja, blokiranja i deblokiranja vozila.

**Članak 4.**

Na dan stupanja na snagu ove Odluke, izvan snage stavljaju se Odluka o premještanju nepropisno zaustavljenih i parkiranih vozila na području Općine Podgora (Glasnik, službeno glasilo Općine Podgora, broj 2/14) i Odluka o blokadi vozila za koja je dozvoljena blokada (Glasnik, službeno glasilo Općine Podgora, broj 2/14).

**Članak 5.**

Ova Odluka stupa na snagu osmog dana od dana objave u Glasniku, službenom glasilu Općine Podgora.

KLASA: PREDSJEDNIK OPĆINSKOG VIJEĆA

URBROJ: Ivan Talijančić

OBRAZLOŽENJE:

U svrhu uređenja prometa, osiguravanja prometnica i sigurnosti sudionika u prometu, a temeljem Zakona o sigurnosti prometa na cestama predviđena je radnja premještanja nepropisno zaustavljenih i parkiranih vozila koji ometaju normalan tok prometa ili ugrožavaju sigurnost prema posebnim uvjetima.

Izvršenje naredbe za premještanje vozila obavlja i jedinica lokalne samouprave koje za tu svrhu može osnovati pravnu osobu ili obavljanje tih poslova može povjeriti pravnoj ili fizičkoj osobi obrtniku koja ispunjava propisane uvjete.

Zakon o sigurnosti prometa na cestama propisuje da visinu troškova visinu troškova premještanja ili pokušaja premještanja vozila propisuju jedinice lokalne samouprave, uz prethodnu suglasnost ministarstva nadležnog za unutarnje poslove.

Ministarstvo unutarnjih poslova izdalo je suglasnost na predloženu visinu troškova premještaja i čuvanja te započetog premještaja nepropisno zaustavljenih ili parkiranih vozila za područje Općine Podgora.

Posljednje odluke kojima se definira visina predmetnog premještaja donesene su 2014. godine (Odluka o premještanju nepropisno zaustavljenih i parkiranih vozila na području Općine Podgora („Glasnik“ - službeno glasilo Općine Podgora, broj 2/14) i Odluka o blokadi vozila za koja je dozvoljena blokada („Glasnik“ - službeno glasilo Općine Podgora, broj 2/14)).

Uzimajući u obzir stopu inflacije nastale u desetogodišnjem razdoblju, a koja utječe i na

 troškove premještanja vozila, predlaže se donošenje ove Odluke kojoj je cilj osiguravanje normalnog toka i sigurnosti prometa.